P6_TA(2007)0087

Galina Kozlovan pahoinpitely

Euroopan parlamentin päätöslauselma 15. maaliskuuta 2007 Galina Kozlovasta

Euroopan parlamentti, joka

- ottaa huomioon aiemman 12. toukokuuta 2005 antamansa päätöslauselman Marin tasavallasta (Mari El) [1], muut Venäjää koskevat päätöslauselmansa, etenkin 13. joulukuuta 2006 antamansa päätöslauselman Helsingissä 24. marraskuuta 2006 pidetystä EU:n ja Venäjän huippukokouksesta [2] ja 25. lokakuuta 2006 antamansa päätöslauselman EU:n ja Venäjän suhteista venäläisen toimittajan Anna Politkovskajan murhan jälkeen [3], sekä 26. toukokuuta 2005 antamansa päätöslauselman EU:n ja Venäjän suhteista [4],

- ottaa huomioon 1. joulukuuta 1997 voimaantulleen Euroopan yhteisöjen ja niiden jäsenvaltioiden sekä Venäjän federaation välisen kumppanuus- ja yhteistyösopimuksen [5],

- ottaa huomioon Euroopan yleissopimuksen ihmisoikeuksien ja perusvapauksien suojaamiseksi ja erityisesti sen 10 artiklan,

- ottaa huomioon alueellisia kieliä ja vähemmistökieliä koskevan eurooppalaisen peruskirjan, jonka Venäjän federaatio allekirjoitti 10. toukokuuta 2001,

- ottaa huomioon Marin tasavallan (Mari El) perustuslain, jossa mari tunnustetaan yhdeksi valtion viralliseksi kieleksi, sekä kielikysymyksiä koskevan asetuksen 1995, jonka mukaan Mari El on monikansainen tasavalta, jonka kaikilla kansalaisilla on alkuperästään riippumatta oikeus ylläpitää ja kehittää äidinkieltään ja kulttuuriaan,

- ottaa huomioon venäläisten ja kansainvälisten kansalaisjärjestöjen uskottavat raportit jatkuvista ihmisoikeusloukkauksista ja sääntöjenvastaisuuksista Marin tasavallassa (Mari El),

- ottaa huomioon meneillään olevat EU:n ja Venäjän väliset neuvottelut ihmisoikeuksista, vähemmistöistä ja perusvapauksista,

- ottaa huomioon työjärjestyksen 103 artiklan 4 kohdan,

A. ottaa huomioon, että marien kansallisen järjestön Mari Ušemin hallituksen jäsen, kirjallisuuslehti Ontšõkon päätoimittaja ja Marin kongressin puheenjohtajan Vladimir Kozlovin vaimo Galina Kozlova joutui 25. tammikuuta 2007 raa'an pahoinpitelyn uhriksi ja sai päävammoja, jotka johtivat aivotärähdykseen ja koviin päänsärkyihin, huimaukseen ja näköhäiriöihin,

B. ottaa huomioon, että Mari Ušemin mukaan hyökkäys ei voinut olla tavanomainen ryöstöyritys,

C. ottaa huomioon, että Galina Kozlovan pahoinpitely on jatkoa monille Marin tasavallassa (Mari El) tapahtuneille aktivisteihin ja toimittajiin kohdistuneille pahoinpitelyille, kuten kolmen toimittajan murha vuonna 2001, Vladimir Kozlovin pahoinpitely 4. helmikuuta 2005 sekä marilaisen liikkeen entisen johtajan Nina Maksimovan pahoinpitely,

D. ottaa huomioon, että Vladimir Kozlov suhtautui lokakuussa 2006 luottavaisesti järjestönsä tulevaisuuteen ja pani merkille, ettei yksikään Marin tasavallassa (Mari El) etnisiä oikeuksia puolustava aktivisti ollut joutunut pahoinpitelyn kohteeksi yli vuoteen, mutta tässä vähemmän vihamieliseksi väitetyssä asenteessa Mari Ušemiin on nyt tapahtunut täyskäännös,

E. ottaa huomioon, että paikallistason ja federaation hallitukset eivät ole pystyneet toteuttamaan tarpeellisia toimia saattaakseen tekoihin syyllistyneet oikeuden eteen ja taatakseen toimittajien turvallisuuden ja tiedotusvälineiden riippumattomuuden,

F. ottaa huomioon, että opposition tiedotusvälineillä ja tiedotuslehdillä on suuria toiminnan vapauteen liittyviä vaikeuksia, esimerkiksi useita opposition lehtiä voidaan painaa vain Marin tasavallan (Mari El) ulkopuolella,

G. ottaa huomioon, että Mari-vähemmistöön kuuluvilla ihmisillä on suuria vaikeuksia saada koulutusta omalla äidinkielellään ottaen huomioon, että Marin tasavallassa (Mari El) ei ole olemassa jatko- ja korkeakoulutusmahdollisuuksia marin kielellä,

1. tuomitsee jyrkästi Galina Kozlovan pahoinpitelyn, joka ei toistaiseksi ole johtanut tuomioihin tai edes pidätyksiin, sekä jatkuvan aktivistien, johtavien kulttuurihenkilöiden ja riippumattomien toimittajien vainoamisen ja pahoinpitelyn Marin tasavallassa (Mari El) ja vaatii paikallistason ja federaation viranomaisia saattamaan näihin tekoihin syyllistyneet oikeuden eteen ja takaamaan sananvapauden kunnioittamisen;

2. on vakuuttunut, että Venäjän federaation monikansainen luonne edistää suuresti Euroopan kulttuurista ja kielellistä monimuotoisuutta ja on asia, josta kaikki Venäjän federaation kansalaiset voivat olla oikeutetusti ylpeitä ja jota on varjeltava kaikkien eurooppalaisten edun mukaisesti;

3. vaatii, että paikallistason ja federaation oikeusviranomaiset tekevät pikaisesti kattavan ja riippumattoman tutkimuksen Galina Kozlovan pahoinpitelystä ja muista vastaavista tapauksista;

4. kehottaa Marin tasavallan (Mari El) hallitusta lopettamaan välittömästi asioista eri mieltä olevien julkishallinnon virkamiesten poliittisen painostuksen ja uhkailun ja pidättäytymään kaikista epäoikeutetuista poliittisista toimista kulttuuri- ja opetuslaitoksiin liittyvissä kysymyksissä;

5. kehottaa paikallistason ja federaation viranomaisia kunnioittamaan kansainvälisen oikeuden mukaisia velvoitteitaan ja toteuttamaan asianmukaiset toimet helpottaakseen valtion perustuslakiin ja muuhun lainsäädäntöön kirjattujen, vähemmistökulttuurien ja -kielten suojelua ja kehittämistä koskevien määräysten toteuttamista käytännössä kiinnittäen erityistä huomiota äidinkielisen opetuksen laatuun kaikilla tasoilla ja varmistaen siten, että marin ja venäjän kielet ovat kaikkialla Marin tasavallassa (Mari El) samanarvoisia;

6. kehottaa komissiota ottamaan esille kysymyksen suomalais-ugrilaisista vähemmistöistä Venäjällä sekä Marin tasavallan (Mari El) tilanteeseen liittyvät huolenaiheet EU:n ja Venäjän välisessä säännöllisessä vuoropuhelussa ihmisoikeuskysymyksistä sekä tulevassa EU:n ja Venäjän välisessä huippukokouksessa;

7. kehottaa komissiota sisällyttämään suomalais-ugrilaisille ja muille vähemmistöille suunnattuja ohjelmia EU:n ja Venäjän väliseen kulttuuri- ja koulutusalan yhteistyöhön;

8. kehottaa puhemiestä välittämään tämän päätöslauselman neuvostolle, komissiolle sekä Venäjän federaation ja Marin tasavallan (Mari El) hallituksille.

[1] EUVL C 92 E, 20.4.2006, s. 409.

[2] Hyväksytyt tekstit, P6_TA(2006)0566.

[3] Hyväksytyt tekstit, P6_TA(2006)0448.

[4] EUVL C 117 E, 18.5.2006, s. 235.

[5] EYVL L 327, 28.11.1997, s. 1.

--------------------------------------------------